text:
གྲུབ་དབང་རྡོ་རྫོང་རིན་པོ་ཆེ་མཆོག་སྐུ་གཤེགས་པར་ཐའེ་ཝན་ནང་བཞུགས་པའི་བོད་པའི་ཆོས་བརྒྱུད་རིས་མེད་ཀྱི་མཁན་སྤྲུལ་དགེ་བཤེས་དང་བོད་རྒྱའི་མི་མང་ཚོས་མཆོད་འབུལ་སྨོན་ལམ་གསུངས་ཡོད་འདུག
ཉེ་ལམ་ཕྱི་ཟླ་ ༢ ཚེས་ ༡༦ ཉིན་རྡོ་རྫོང་རིན་པོ་ཆེ་མཆོག་ཐའེ་ཝན་དུ་སྐུ་གཤེགས་ཡོད་པ་བཞིན། ཁ་སང་བོད་པའི་ལོ་གསར་ཚེས་གཉིས་ཉིན། ཝན་རྒྱལ་ས་ཐའེ་པེ་རུ་ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པས་གོ་སྒྲིག་འོག ཐའེ་ཝན་གནས་བཞུགས་བོད་རྒྱའི་དགེ་འདུན་པ་རྣམ་པའི་དབུས། མི་མང་རྣམས་འདུ་འཛོམས་གནང་སྟེ། གྲུབ་དབང་རྡོ་རྫོང་རིན་པོ་ཆེ་དགོངས་པ་རྫོགས་པར་མཆོད་འབུལ་སྨོན་ལམ་གསུངས་ཡོད་འདུག
ཉེ་ལམ་ཁོང་སྐུ་གཤེགས་པའི་གནས་ཚུལ་འབྱོར་མ་ཐག་བོད་མིའི་སྒྲིག་འཛུགས་ཆོས་རིག་ལས་ཁུངས་ཀྱིས་ཐུགས་གསོའི་ཞུ་ཡིག་ཅིག་ཕུལ་ཡོད་པའི་ནང་། “དོན་བརྒྱུད་བསྟན་པའི་གསལ་བྱེད་སྐྱབས་རྗེ་གྲུབ་དབང་རྡོ་རྫོང་སྐུ་ཕྲེང་བརྒྱད་པ་ངག་དབང་ཡོན་ཏན་ཆོས་ཀྱི་ཉི་མ་མཆོག་ཐེ་ཝན་དུ་སྨན་བཅོས་འཕྲོད་བཞེས་གནང་བཞིན་ཡོད་མུར་ཕྱི་ལོ་ ༢༠༡༧ ཟླ་ ༢ ཚེས་ ༡༦ ཉིན་གློ་བུར་དགོངས་པ་གཞན་དོན་དུ་གཤེགས་ཡོད་འདུག་པར། འདི་ག་བོད་མིའི་སྒྲིག་འཛུགས་ཆོས་རིག་ལས་ཁུངས་འགོ་ལས་ཡོངས་ནས་མྱ་ངན་གུས་འདུད་དང་སྦྲགས། དེ་གའི་མཁན་སློབ་འདུས་མང་ཡོངས་དང་། མཚུངས་མེད་ཁམས་སྤྲུལ་རིན་པོ་ཆེ་དང་གྲུ་གུ་ཆོས་རྒྱལ་རིན་པོ་ཆེ་རྣམ་གཉིས་ཀྱིས་དབུས་གཞིས་བྱེས་ཞལ་སློབ་དང་སྐུ་ཉེ་འབྲེལ་ལྟོས་ཡོངས་ལ་ཐུགས་གསོ་གཏིང་ཟབ་ཞུ་རྒྱུ་ཡིན།” ཞེས་དང་། “བདེ་བར་གཤེགས་པ་སྐྱབས་རྗེ་གྲུབ་དབང་རྡོ་རྫོང་སྐུ་ཕྲེང་བརྒྱད་པ་མཆོག་ནི། བསྟན་པ་སྤྱི་དང་ལྷག་པར་དོན་བརྒྱུད་དཔལ་ལྡན་འབྲུག་པའི་བསྟན་པ་སླར་གསོ་དང་བརྒྱུད་འཛིན་ཐོག་ཕྱག་རྗེས་ཆེ་ཞིང་། སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་དབུས་པའི་བོད་མིའི་ཆོས་སྲིད་དབུ་ཁྲིད་རིམ་པ་དང་མཐུན་ཕྱོགས་ཀྱི་འབྲེལ་རྒྱ་ཤིན་ཏུ་བརྟན་པའི་བླ་མ་ཞིག་ཡིན།” ཞེས་སོགས་འཁོད་འདུག
ཨོ་སི་ཊོ་ལི་ཡར་གནས་སྡོད་རྫ་ཚེ་རིང་བཀྲ་ཤིས་ལགས་ཀྱིས་འདི་གར་གནས་ཚུལ་བཏང་བའི་ནང་། རིན་པོ་ཆེ་སྐུ་གཤེགས་ནས་ཉིན་ཞག་ཉི་ཤུ་རྩ་དྲུག་ཟིན་པའི་ཁར་རྩང་ཡང་སྔར་བཞིན་སྐུ་ལུས་ཀྱི་མདངས་མ་ཡལ་བ་སོགས་ཀྱི་རྟགས་མཚན་གསལ་པོས་ཐུགས་དམ་ལ་བཞུགས་མུས་ཡིན་འདུག་ལ། ཉེ་ལམ་ཁོང་སྐུ་གཤེགས་ཁར་སྐུའི་ཡང་སྲིད་སྐོར་ནས་བཀའ་འདྲི་ཞུ་སྐབས་ “ མ་གཞི་ངེད་ནས་ཡི་གེ་བཞག་ཡོང་། གང་ལྟར་༸ རྒྱལ་བ་མདོ་ཁམས་པ་བཤད་སྒྲུབ་ཉི་མ་རིན་པོ་ཆེ་ཁོ་ནས་ཐུགས་འགན་བཞེས་ནས་དེས་ཐག་གང་བཅད་གནང་ཡོང་བ་དེ་ག་རང་ཁོ་ན་ནོར་མེད་ཡིན་པར་ཁོང་ལ་འབྲེལ་ཡོད་ཀུན་ནས་ཡིད་ཆེས་བློས་འགེལ་བྱེད་དགོས„ ཞེས་སོགས་ཞལ་ཆེམས་མཛད་ཡོད་འདུག
ཁོང་སྐུ་གཤེགས་མ་ཐག་འབྲུག་ཆེན་རིན་པོ་ཆེ་དང་འབྲུག་ཁམས་སྤྲུལ་ཡང་སྲིད་རིན་པོ་ཆེ་སོགས་ཀྱིས་མྱ་ངན་གུས་འདུད་དང་། ཡང་སྲིད་མྱུར་འབྱོན་གསུང་འཕྲིན་བསྩལ་ཡོད་པ་དང་། ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་གིས་རྡོར་གདན་བཀའ་བརྒྱུད་སྨོན་ལམ་སྟེང་དགོངས་རྫོགས་མཆོད་འབུལ་དང་། ཡང་སྲིད་མྱུར་བྱོན་དང་འབྲེལ་བའི་བཀའ་རྩོམ་སོགས་མཛད་ཡོད་འདུག དཔལ་ལྡན་འབྲུག་པའི་རྒྱལ་ཁབ་ཀྱི་ཆོས་ཀྱི་དབུ་ཁྲིད་རྗེ་མཁན་པོ་མཆོག་གིས་ཀྱང་རིན་པོ་ཆེ་མཆོག་སྐུ་གཤེགས་པར་བློ་ཕམ་གནང་ཡོད་འདུག
རྡོ་རྫོང་རིན་པོ་ཆེ་སྐུ་ཕྲེང་བརྒྱད་པ་མཆོག་ནི། ༡༩༤༢ ལོར་མདོ་ཁམས་གོ་འཇོ་ཞེས་པའི་ས་གནས་སུ་ཡབ་སྐལ་བཟང་དབང་ཕྱུག་དང་། ཡུམ་འཛོམ་བྷ་གཉིས་ཀྱི་སྲས་སུ་སྐུ་འཁྲུངས། སྐུ་འཁྲུངས་པའི་ཉིན་སྐུ་གོང་མའི་རྩ་བའི་བླ་མ་ཡོངས་འཛིན་རིན་པོ་ཆེ་སྐུ་ཕྲེང་བདུན་པས་ལུང་བསྟན་གསལ་པོ་གནང་བ་དང་མཐུན་པར། ཁམས་སྤྲུལ་སྐུ་ཕྲེང་བརྒྱད་པ་དང་འབྲི་གུང་ཨ་མགོན་རིན་པོ་ཆེ་བཅས་ནས་ཀྱང་མགྲིན་དབྱངས་གཅིག་གྱུར་གྱིས་ལུང་བསྟན་དང་ངོས་འཛིན་གནང་།
སྐུ་འཁྲུངས་པའི་ཉིན་བྱ་རོག་མང་པོ་ཞིག་གློ་བུར་དུ་འཕུར་ཡོང་ནས་ནང་གི་ཐོག་ཁར་བབས་ནས་རྡོ་རྫོང་རིན་པོ་ཆེ་ངོས་འཛིན་བྱས་ནས་དགོན་པར་གདན་མ་དྲངས་པར་ས་ཆ་དེ་དང་ཁ་མ་བྲལ་བར་གནས་ཤིང་། རྗེས་སུ་ཤེས་རྟོགས་བྱུང་བར་བྱ་དེ་དག་ནི་ཉིན་ལམ་གཉིས་ཀྱི་བར་ཐག་ཡོད་པའི་རྡོ་རྫོང་དགོན་པའི་མགོན་ཁང་གི་གླད་དུ་གནས་བཅས་ཡོད་པའི་ལྷ་བྱ་ཡིན་འདུག རྡོ་རྫོང་རིན་པོ་ཆེ་མཆོག་ནི་དཔལ་གསང་བའི་བདག་པོ་དང་ཀུན་དགའ་བོ་སོགས་ཀྱི་རྣམ་འཕྲུལ་དང་། གུ་རུ་པདྨའི་ཐུགས་སྲས་རྗེ་འབངས་ཉེར་ལྔའི་ཡ་གྱལ་རྡོ་རྗེ་བདུད་འཇོམ་དང་། རྗེ་མི་ལའི་ཐུགས་སྲས་ཉི་ཟླ་གཉིས་ཀྱི་ཡ་གྱལ་རས་ཆུང་པའི་སྐྱེ་མཐའ་ཡང་ཡིན།
ཁོང་ཉིད་དགོང་ལོ་གསུམ་ཐོག་ཁྲི་འདོན་མངའ་གསོལ་ཞུས་ཤིང་། དགོང་ལོ་ལྔའི་ཐོག་གསན་སྦྱོང་དབུ་ཚུགས་པས་འབྲི་ཀློག་སོགས་ཚེགས་མེད་དུ་མཁྱེན། དགོང་ལོ་བདུན་ཐོག་ཁམས་པ་སྒར་དུ་ཁམས་སྤྲུལ་སྐུ་ཕྲེང་བརྒྱད་པ་མཆོག་དང་ཞལ་འཛོམས་བྱུང་ཞིང་། སྐབས་དེར་ལོ་བཅུ་གཉིས་ལ་ལན་རེ་ཡོད་པའི་གུ་རུའི་དཀོན་མཆོག་སྤྱི་འདུས་ཀྱི་སྒྲུབ་ཆེན་སྐབས་སུ་ཁེལ་བས་སྒྲུབ་ཆེན་ཟླ་གཅིག་ཉེ་བའི་རིང་ལོ་ན་ཆུང་ཆུང་ཡིན་པའི་རིན་པོ་ཆེ་མཆོག་ཚོགས་ཞུགས་གནང་ཞིང་། ཞལ་འདོན་དང་ཕྱག་ལེན་ཚང་མ་ཆགས་ཐོགས་མེད་པ་མཁྱེན་པར་མཛད་ཅིང་། དེ་ནས་ཁམས་སྤྲུལ་རིན་པོ་ཆེའི་མདུན་ནས་དཔལ་ལྡན་འབྲུག་པ་བཀའ་བརྒྱུད་པའི་དབང་ལུང་མན་ངག་མཐའ་དག་གསན་མགོ་ཚུགས།
དགོང་ལོ་བཅུ་བཞིའི་ཐོག་ཁམས་པ་དགོན་དུ་ཕེབས་ནས་ཀཿཐོག་མཁན་ཆེན་པདྨ་མཐར་ཕྱིན་ལས་དབུ་མ་སོགས་ལ་གསན་སྦྱོང་གནང་ཞིང་སྦྱངས་འབྲས་ཡང་རྩེར་སོན། ༡༩༥༨ ལོར་ལོ་ན་བཅོ་ལྔར་སོན་པའི་རྡོ་རྫོང་རིན་པོ་ཆེ་མཆོག་ཁམས་སྤྲུལ་རིན་པོ་ཆེ་དང་ལྷན་དུ་བོད་གངས་ཅན་ལྗོངས་དང་ཞལ་གྱེས་ཏེ་རྒྱ་གར་ལ་ཕེབས། ཐོག་མར་ལྷ་ས་ནས་༧གོང་ས་སྐྱབས་མགོན་ཆེན་པོ་མཆོག་མཇལ་ཞིང་། དེ་ནས་འབྲས་ལྗོངས་བརྒྱུད་རྒྱ་གར་དུ་ཕེབས།
རྒྱ་གར་དུ་ཕེབས་ནས་ཆེར་མ་འགོར་བ་ན་སྐྱབས་རྗེ་ཁམས་སྤྲུལ་རིན་པོ་ཆེས་ཁམས་པ་སྒར་གྱི་དུས་མཆོད་གར་འཆམ་དང་དེ་བཞིན་བསྟན་འགྲོའི་མཛད་འཕྲིན་སླར་གསོ་གནང་མགོ་ཚུགས་པར་མ་ཟད། འབྲུག་དང་བོད་ནས་ཡོང་བའི་དགེ་འདུན་པ་དང་དད་ལྡན་པ་རྣམས་ལ་བཞུགས་གནས་གོ་སྒྲིག་སོགས་མཛད། ཕྱོགས་མང་པོའི་འབད་བརྩོན་དང་འབྲས་ལྗོངས་ཐེབས་རྩ་ཚོགས་པའི་རོགས་རམ་སོགས་ལ་བརྟེན་ནས་ཀ་བློན་སྦུག་ཏུ་ཟངས་མདོག་དཔལ་རིའི་ལྷ་ཁང་བཞེངས།
དུས་མཚུངས་རྡོ་རྫོང་རིན་པོ་ཆེའི་སློབ་གཉེར་ཡང་མཇུག་སྐྱོང་གནང་ཐུབ་པ་བྱུང་ཞིང་། སྐྱབས་རྗེ་ཁམས་སྤྲུལ་རིན་པོ་ཆེ་དང་། རྒྱལ་དབང་ཀརྨ་པ་བཅུ་དྲུག་པ། དིལ་མགོ་མཁྱེན་བརྩེ་རིན་པོ་ཆེ་སོགས་ལས་ ༡༩༦༩ ལོའི་བར་དུ་དབང་ལུང་ཁྲིད་གསུམ་སྤྱི་དང་ཕྱག་རྒྱ་ཆེན་པོའི་ཉམས་ལེན་མཐའ་དག་བུམ་པ་གང་ཕྱོའི་ཚུལ་དུ་གསན་གནང་མཛད།
༡༩༦༩ ལོར་ཁམས་པ་སྒར་གྱི་ཕྱིས་ཀྱི་གདན་ས་བཀྲ་ཤིས་ལྗོངས་སུ་མཁན་པོའི་མཚན་རྟགས་བཞེས་ཤིང་། ༡༩༧༡ ལོར་ཁམས་པ་སྒར་གྱི་བསྟན་བདག་ཁྲི་ཚབ་ཀྱི་འགན་བཞེས། ༡༩༨༠ ཁམས་སྤྲུལ་རིན་པོ་ཆེ་ཞིང་གཤེགས་པ་དང་ཁོང་ཉིད་ཀྱིས་དགོན་བདག་གི་འགན་བཞེས་གནང་མཛད་ཅིང་། ཀརྨ་པ་བཅུ་དྲུག་པ་རིག་པའི་རྡོ་རྗེ་དང་སྐྱབས་རྗེ་དིལ་མགོ་མཁྱེན་བརྩེ་རྣམ་གཉིས་ཀྱིས་ངོས་འཛིན་གནང་བའི་ཁམས་སྤྲུལ་རིན་པོ་ཆེའི་ཡང་སྲིད་ཁྲི་འདོན་སོགས་ཀྱི་ཐུགས་འགན་བཞེས། ཁམས་སྤྲུལ་གོང་མའི་མདུན་ནས་ཐོབ་པའི་དབང་ལུང་མན་ངག་ཡོང་རྫོགས་བུམ་པ་གང་བྱོའི་ཚུལ་དུ་ཁམས་སྤྲུལ་ཡང་སྲིད་རིན་པོ་ཆེ་ལ་ཕུལ་མཛད་པ་མ་ཟད། ཀུན་མཁྱེན་པད་དཀར་གྱི་སྡོམ་རྒྱུན་བཞུགས་པའི་འབྲུག་ཡུལ་རྗེ་མཁན་པོའི་མདུན་ནས་ཁམས་སྤྲུལ་ཡང་སྲིད་ཀྱིས་བསྙེན་རྫོགས་སྡོམ་པ་བཞེས་པའི་འགན་ཁུར་ཆ་ཚང་མཛད།
དེ་ནས་༧གོང་ས་སྐྱབས་མགོན་ཆེན་པོའི་བཀའ་གནང་ལམ་སྟོན་དང་རྗེས་འབྲེལ་ཐོག་བཀྲ་ཤིས་ལྗོངས་ཁམས་པ་སྒར་དང་ཁད་ཉེ་བའི་ས་གནས་ཤིག་ལ་དགོན་ས་གསར་འདེབས་ཀྱི་ཐུགས་ཐག་བཅད་གནང་སྟེ། རྒྱ་གར་བྱང་ཕྱོགས་ཧི་མ་ཅལ། གྷོ་པ་པུར་ལ་ཕྱི་ལོ་ ༢༠༠༣ ཟླ་བ་ ༡༢ ཚེས་ ༥ དབུ་འཛུགས་གནང་བའི་རྡོ་རྫོང་དགོན་མདོ་སྔགས་རབ་རྒྱས་ཆོས་གླིང་ངམ། བྱང་ཆུབ་ལྗོངས་ཞེས་པའི་ཆོས་སྡེ་གསར་དུ་བཏབ། ཕྱི་ལོ་ ༢༠༡༠ ཟླ་བ་ ༩ ཚེས་ ༡༢ ཉིན་ ༸ གོང་ས་སྐྱབས་མགོན་ཆེན་པོ་མཆོག་དང་། རྒྱལ་བ་ཀརྨ་པ་ཨོ་རྒྱན་འཕྲིན་ལས་རྡོ་རྗེ་མཆོག མདོ་ཁམས་དགུ་པ་ངེས་དོན་བཤད་སྒྲུབ་ཉི་མ། རྫོང་སར་འཇམ་དབྱངས་མཁྱེན་བརྩེ་བཅས་གདན་དྲངས་ཏེ་ཆོས་སྡེ་གསར་པ་དབུ་འབྱེད་མཛད་སྒོ་གནང་།
དེ་བཞིན། རྒྱུན་ལྡན་༸ གོང་ས་མཆོག་གིས་ཐུགས་བརྩེས་གཟིགས་པ་ཆེ་བས། གཞུང་སའི་བཀའ་བློན་འགན་ཁུར་དགོས་ཞེས་ཡང་ཡང་བཀའ་ཕེབས་གནང་ནའང་། སྲིད་དོན་དང་འབྲེལ་བའི་ཞབས་སྡོད་གང་ཡང་མི་འཇོན་ཡང་ཆོས་ཕྱོགས་དང་འབྲེལ་བའི་ཞབས་ཕྱི་ཧུར་ཐག་ཞུ་རྒྱུ་ཡིན་ཞེས་སྙན་གསན་ཕུལ་དོན་ལྟར། ༢༠༠༠ ལོར་ཡེ་ཤུས་གོ་སྒྲིག་འོག་འཛམ་གླིང་ཆོས་ལུགས་རིས་མེད་ཀྱི་བགྲོ་གླེང་ཐོག་ཏུ་༸ གོང་ས་སྐྱབས་མགོན་ཆེན་པོས་བཀའ་ཕེབས་པ་བཞིན་ ༸ གོང་ས་མཆོག་གི་སྐུ་ཚབ་གནང་ནས་མཉམ་ཞུགས་གནང་བ་མ་ཟད། ཐེ་ལན་ཌའི་རྒྱལ་ས་བྷེན་ཀོག་ཏུ་༸ གོང་ས་མཆོག་གི་སྐུ་ཚབ་གནང་སྟེ་ནང་པའི་བགྲོ་གླེང་ཞིག་ཏུ་མཉམ་ཞུགས་གནང་ཡོད་འདུག ༢༠༡༧ ཟླ་བ་ ༢ ཚེས་ ༡༦ ཉིན་ཐེ་ཝན་ཁམས་པ་སྒར་གྱི་ཆོས་ཚོགས་སུ་སྐུ་གཤེགས།
རྡོ་རྫོང་རིན་པོ་ཆེ་མཆོག་གི་མཛད་རྣམ་སྙིང་བསྡུས་དེ་རྫ་ཚེ་རིང་བཀྲ་ཤིས་ཀྱིས་རྒྱ་ཡིག་ལས་བོད་བསྒྱུར་ཞུས་ཏེ་སྐུར་འབྱོར་བྱུང་།


c: text/html

text:
ཐེ་ལན་ཊིའི་སྲིད་བློན་ཟུར་པ་ལྕམ་ཡེན་ལག་ལགས་དུས་ཐོག་ཁྲིམས་ཁང་དུ་མ་བཅར་བར་བརྟེན་མོའི་གྱོད་གཞི་ཁྲིམས་བཤེར་ཀྱི་གཏའ་དངུལ་ཐེ་ལན་ཊིའི་སྒོར་ས་ཡ་ ༣༠ གཞུང་བཞེས་བཏང་ཡོད་འདུག
དེ་རིང་སི་ཨན་ཨན་གསར་ཁང་གིས་གནས་ཚུལ་སྤེལ་བ་ལྟར་ན། ཁ་སང་ཐེ་ལན་ཊིའི་ཆེས་མཐོའི་ཁྲིམས་ཁང་གིས་སྲིད་བློན་ཟུར་པ་(Yingluck Shinawatra)འཛིན་བཟུང་བཀའ་རྒྱ་བཏང་ཡོད་པ་དང་། ཁོ་མོའི་ཕྱི་ལོ་༢༠༡༤ལོར་སྲིད་བློན་ལས་གནས་ཁུར་སྐབས་ཐེ་ལན་ཊིའི་འབྲས་ཕྱིར་འཚོང་གི་ལས་འཆར་ཞིག་གཉེར་ཡོད་པ་དང་། ལས་འཆར་དེར་ཐེ་ལན་ཊི་གཞུང་དངུལ་ཨ་སྒོར་ཐེར་འབུམ་མང་པོས་འགྲོ་སོང་བཏང་སྟེ་རྒྱལ་ཁབ་ལ་གྱོང་གུད་ཆེན་པོ་ཕོག་པ་སྣང་མེད་བཏང་བའི་ཉེས་མིང་འོག་ཁྲིམས་གཏུག་བྱས་ཡོད་འདུག
ཁ་སང་གཟའ་པ་སངས་ཉིན་ནི་མོའི་གྱོད་དོན་ཁྲིམས་བཤེར་བྱེད་པའི་ཉིན་མོ་ཡིན་ནའང་། ཁྲིམས་ཁང་དུ་བཅར་མེད་པ་དང་། མོའི་ཁྲིམས་རྩོད་པ་ནོ་རཱ་ཝ་ཊི་ལར་ལིན་(Norawit Larlean)གྱིས་ཁྲིམས་ཁང་དུ་མོ་ནད་པ་ཡིན་པས་ཁྲིམས་རར་བཅར་ཐུབ་མེད་སྐོར་བརྗོད་ཡོད་ན་ཡང་། ནད་པ་ཡིན་པའི་སྨན་ཡིག་དཔང་རྟགས་སོགས་གང་ཡང་མཁོ་སྤྲོད་བྱས་མེད་པས་ཁྲིམས་ཁང་གིས་གནད་དོན་དེ་དང་ལེན་བྱས་མེད་པ་དང་། རྗེས་སུ་ཁྲིམས་རྩོད་པས་སི་ཨན་ཨན་གསར་ཁང་ལ་དོན་དངོས་སུ་མོ་ཐ་ལན་ཊིའི་ནང་དུ་ཡོད་དམ་ཕྱིའི་རྒྱལ་ཁབ་ཅིག་ཏུ་ཡོད་ཁོང་གིས་ཀྱང་ཤེས་རྟོགས་བྱུང་མེད་སྐོར་བརྗོད་ཡོད་པ་རེད།
མོའི་ལོ་ངོ་གཉིས་ཀྱི་གོང་ནས་ཁྲིམས་གཏུག་གྱོད་གཞིའི་གཏའ་མར་བཞག་པའི་ཐེ་ལན་ཊིའི་དངུལ་ས་ཡ་ ༣༠ སྤྲད་ཡོད་པ་གཞུང་བཞེས་བཏང་ཡོད་འདུག ད་ལྟ་ཁྲིམས་ཁང་གིས་མོའི་ཁྲིམས་བཤེར་དུས་ཡུན་ཟླ་ ༩ པའི་ཚེས་༢༧ ་བར་དུ་ཕྱིར་འགྱངས་བྱས་ཡོད་པ་དང་། གལ་སྲིད་ཉེས་མིང་དེའི་འོག་ཁྲིམས་ཐག་བཅད་པ་ཡིན་ན་ལྕམ་ཡེན་ལག་ལགས་ལ་ལོ་ ༡༠ ་ཡི་བཙོན་འཇུག་ཁྲིམས་ཆད་ཕོག་སྲིད་སྐོར་བསྒྲགས་འདུག
ཁ་སང་མོའི་རྒྱབ་སྐྱོར་བ་མང་པོ་ཞིག་གིས་ཁྲིམས་ཁང་གི་ཕྱི་ལོག་ནས་ཁྲིམས་བཤེར་ཐག་གཅོད་ཡག་པོ་ཡོང་རྒྱུར་སྒུག་ནས་བསྡད་ཡོད་ཀྱང་། མོ་རང་ཁྲིམས་རར་བཅར་མེད་པ་དང་གར་སོང་ཆ་མེད་དུ་གྱུར་བ་གོ་རྗེས་རྒྱབ་སྐྱོར་བ་རྣམས་ཁ་འཐོར་ཡོད་འདུག ཁ་སང་ཐེ་ལན་ཊི་གཞུང་ནས་མི་མང་གིས་ངོ་རྒོལ་བྱེད་པར་དོགས་ནས་སྲང་ལམ་ཁག་ཏུ་ཉེན་རྟོག་པ་ཕོན་ཆེན་པོ་འགྲེམས་འཇོག་བྱས་ཡོད་འདུག ཡིན་ནའང་། དངོས་སུ་ངོ་རྒོལ་བྱེད་མཁན་བྱུང་མེད་པ་རེད།
ཐེ་ལན་ཊིའི་ཆོལ་ལཱ་ལོང་ཁོན་(Chulalongkorn)གཙུག་ལག་སློབ་གཉེར་ཁང་གི་ཆབ་སྲིད་ཚན་རིག་པ་ཐེ་ཐི་ནན་(Thitinan Pongsudhirak)གྱིས། མོས་ལོ་ངོ་མང་པོ་ཞིག་ལ་ཧུར་ཐག་གིས་གྱོད་དོན་དེར་འཐབ་རྩོད་བྱས་པར་བསམ་ན། གྱོད་དོན་དེ་མཐར་བསྐྱེལ་བསམ་པ་ཞིག་ཡོད་ཀྱང་མོ་རང་གར་སོང་ཆ་མེད་དུ་སོང་བ་དེས་ཐེ་ལན་ཊིའི་མི་མང་ཧང་སང་བར་གྱུར་ཡོད་སྐོར་བརྗོད་འདུག
ཕྱི་ལོ་ ༢༠༡༡ ལོར་ལྕམ་ཡེན་ལག་ལགས་ལ་ཐེ་ལན་ཊིའི་སྲིད་བློན་འོས་འདེམས་ཁྲོད་རྒྱལ་ཁ་ཐོབ་རྗེས། ལོ་ངོ་༦༠ ནང་ཐེ་ལན་ཊིར་བུད་མེད་སྲིད་བློན་ཞིག་སླེབས་པ་ཐོག་མ་ཡིན་ན་ཡང་། ཕྱི་ལོ་ ༢༠༡༤ལོར་སྲིད་བློོན་དབང་ཆ་ལོག་པར་སྤྱད་དེ་རང་གི་ནང་མི་དང་སྲིད་དོན་ཚོགས་པའི་ཁེ་ཕན་ཆེད། མོའི་གཉེན་ཉེ་ཐྰ་ཝེལ་ (Thawil Pliensri)ཟེར་བ་རྒྱལ་ཁབ་བདེ་འཇགས་ལྷན་ཁང་གི་མགོ་གཙོར་བསྐོས་པར་བརྟེན། རྒྱལ་ཁབ་ནང་སྲིད་དོན་དཀའ་རྙོག་ཆེན་པོ་བཟོས་པ་སོགས་ཀྱི་ཉེས་འཛུགས་འོག ཕྱི་ལོ་ ༢༠༡༥ ཟླ་ ༡ ཚེས་ ༢༣ ཉིན་མོ་སྲིད་བློན་ནས་གནས་དབྱུང་བཏང་ཡོད་པ་རེད།
གསར་འགོད་པ། སངས་རྒྱས་དཀོན་མཆོག

robotstxt: allowed

filter: keep


text:
༄༅། །གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས། པར་གཞི་དང་པོ།
(གསོ་རིག་མཁས་དབང་རིམ་བྱོན་གྱི་དཀར་ཆག)
ཞུ་ཆེན་ཚུལ་ཁྲིམས་རིན་ཆེན།
ཞུ་ཆེན་ལོ་ཙཱ་བའམ་ཞུ་ཆེན་ཚུལ་ཁྲིམས་རིན་ཆེན་ཞེས་བོད་རབ་བྱུང་བཅུ་གཉིས་པའི་མེ་གླང་ལོ་སྟེ་སྤྱི་ལོ༡༦༩༧ལོར་གངས་ཅན་བོད་ཆེན་པོའི་ཡུལ་ལས་ཁམས་སྡེ་དགེའི་མངའ་ཁུངས་ལྡན་ཁོག་གསེར་ལྡན་ས་དཀར་ཞེས་པར་ཡབ་ཀུན་དགའ་འཕེལ་ལམ་མིང་གཞན་ལྷ་བཟོ་ངག་དབང་ཆོས་འཕེལ་དང་ཡུམ་བུ་ཆོག་གཉིས་ཀྱི་སྲས་སུ་སྐུ་འཁྲུངས། དགུང་ལོ་བདུན་པར་ཁུ་བོའི་མདུན་ནས་ཀ་མད་འདོགས་འབྲེལ་བཅས་སྦྱངས། དེ་ནས་ས་གོདན་དུ་གྲྭ་བཙུན་མཛད། ཁྲོ་བོ་ལྷ་མགོན་དྲུང་ནས་ཡི་གེའི་སྦྱོར་ཀློག་སོགས་ལེགས་པར་སྦྱངས། དགུང་ལོ་བཅུ་གཅིག་པར་དྲུང་པ་ཀུན་དགའ་རྒྱལ་མཚོའི་མདུན་ནས་སོ་ཐར་དགེ་ཚུལ་གྱི་སྡོམ་པ་བཞེས་ཤིང་། མཚན་ཀུན་དགས་བསོད་ནམས་ཞེས་གསོལ། ཚེ་བྷྲཾ་དགོན་དུ་ཀརྨ་མཐུ་སྟོབས་ཀྱི་དྲུང་ནས་སྙན་ངག་བཅས་དང་། དགེ་བཤེས་སངས་རྒྱལ་ཆོས་འཕེལ་ལས་རྩིས་རིག་པ། རབ་འབྱམས་པ་བསོད་ནམས་བསྟན་པ་ལས་ཚད་མ་བཅས་ཐུན་མོང་གི་རིག་གནས་ཀུན་གསན་ཞིང་ལེགས་པར་སྦྱངས།དགུང་ལོ་ཉེར་དགུ་པ་ཤིང་སྤྲུལ་ལོ་སྟེ་སྤྱི་ལོ༡༧༥༢ལོར་གཙང་ས་ངོར་གྱི་གདན་སར་ཕེབས། ངོར་བླ་བྲང་མཁན་པོ་ཚུལ་ཁྲིམས་ལྷུན་གྲུབ་ཀྱིས་ཚུལ་ཁྲིམས་རིན་ཆེན་ཞེས་གསོལ། དེ་ནས་མི་རིང་བར་ངོར་དགོན་ཁང་གསར་བླ་བྲང་གི་དྲུང་ཡིག་མཛད་དགོན་དེར་ལོ་བཞི་ལྷག་ཙམ་བཞུགས། དགུང་ལོ་སོ་བཞི་པ་ལྕགས་ཁྱི་ལོ་སྤྱི་ལོ་༡༧༣༠ལོར་མཁན་པོར་བསྐོས། དེ་ནས་བཟུང་ས་ཕྱོགས་ཀྱི་དཔེ་ཆ་ཚང་མ་ལེགས་སྒྲིག་དང་བསྟན་འགྱུར་ལ་ཞུ་དག་གང་ལེགས་གནང་། བར་ཁོམ་རྣམས་སུ་ཆོས་ལ་འཆད་ཉན་ཉམས་ལེན་དང་ལྷ་རིས་སོགས་ཀྱི་བྱ་བས་དུས་ཁོ་ན་འདའ་བར་མཛད་དེ། དགུང་ལོ་དོན་བརྒྱད་པ་རབ་བྱུང་བཅུ་གསུམ་པའི་ཤིང་རྟ་ལོ་སྟེ་སྤྱི་ལོ༡༧༧༤ལོར་སྐུ་མྱ་ངན་ལས་འདས་པའི་ཚུལ་བསྟན། ཁོང་གི་གསུང་ཆོས་སྐོར་བསྟོད་ཚོགས་གསུམ་འཕར་མ་ཞེས་དང་། རྣམ་ཐར་གྱི་སྐོར་དང་། དཀར་ཆག་ཆབ་ཤོག་གི་སྡེ་ཚན་སོགས་སྙན་ཞིང་འཇེབས་པའི་ངག་གི་སྦྱོར་བ་ཕུན་སུམ་ ཚོགས་པ་དང་ལྡན་པ་པོ་ཏི་བཅུ་གསུམ་ཙམ་བཞུགས་སོ།། །།
མཐའ་མའི་འདོན་ཐེངས་།: 27.01.2014 ཉིན། 12:48 PM<< སྔ་མ།


text:
ལྷའི་འཐུང་ཆུ་གཙང་མའི་ལས་འཆར་ཐེངས་༡༢པ་ལག་བསྟར་བྱས་པ།
- Details
- དཔར་འགྲེམས་ཟླ་ཚེས།: Friday, 09 May 2014 11:07
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་འཐུང་ཆུ་གཙང་བཟོའི་ལས་འཆར་འོག ཆུ་ཚགས་འཕྲུལ་ཆས་གསར་འཛུགས་ཐེངས་༡༢པ་དེ། ཕྱི་ལོ་ ༢༠༡༤ ཟླ་ ༥ ཚེས་ ༦ ཉིན་རྒྱ་གར་བྱང་ཕྱོགས་ཨུ་ཊར་མངའ་སྡེའི་ནང་ཡོད་པའི་ཧར་པ་པུར་ཟླ་བ་རིག་འབྱུང་སློབ་གྲྭའི་(Dawa Rinjue School Society) ནང་
གསར་འཛུགས་ལེགས་གྲུབ་བྱུང་ཡོད་པ་རེད།
ཟླ་བ་རིག་འབྱུང་སློབ་གྲྭ་ནི་སློབ་ཕྲུག་ཕོ་མོ་གཉིས་ཀ་ཡོད་པའི་སློབ་གྲྭ་ཞིག་དང་། སློབ་གྲྭ་དེ་ནི་ཕྱི་ལོ་ ༡༩༩༡ ལོ་ནས་ཡོད་ཅིང་། སློབ་གྲྭ་དེས་རྒྱ་གར་གྱི་རྒྱལ་ས་ལྡི་ལིར་རྒྱལ་ཡོངས་འབྲིང་རིམ་ཡིག་རྒྱུགས་སུ་ཆ་ཤས་བླངས་ཆོག་གི་ཡོད་འདུག
སློབ་གྲྭ་དེ་ནི་ཧར་པར་པུར་ས་གནས་སུ་བརྟེན་གཞི་བྱས་ཡོད་ཅིང་། རྒྱ་གར་བྱང་ཕྱོགས་ཨུ་ཊར་མངའ་སྡེའི་རྒྱལ་ས་དྷེ་ར་རྡུན་ནས་བར་ཐག་སྤྱི་ལེ་ ༣ ཙམ་གྱི་མཚམས་སུ་གནས་ཡོད་པ་དང་། རྒྱུན་དུ་སློབ་གྲྭ་དེའི་འཐུང་ཆུ་ལྕགས་མདོང་བརྒྱུད་ནས་ཡོང་གི་ཡོད་ཀྱང་གཙང་མ་དང་བདེ་འཇགས་དེ་ཙམ་མེད་པ་རེད།
དེར་བརྟེན་ལྷ་སྤྱི་ཚོགས་ཞབས་ཞུ་ཚོགས་པས་དགེ་ལས་ ༢༥ དང་། སློབ་ཕྲུག་ ༤༧༥ ཙམ་ཡོད་པའི་སློབ་གྲྭ་དེར་འཐུང་ཆུ་གཙང་བཟོའི་ཆུ་ཚགས་འཕྲུལ་ཆས་ཤིག་གསར་འཛུགས་བྱ་རྒྱུ་ཐག་གཅོད་བྱས།
རིག་འབྱུང་སློབ་གྲྭའི་ནང་ལ་གསར་འཛུགས་བྱས་པའི་ཆུ་ཚགས་འཕྲུལ་ཆས་དེ་ཡང་ས་གནས་དེར་ཡོད་པའི་ཆུ་ཚགས་འཕྲུལ་ཆས་ནང་རྒྱུ་སྤུས་ཡག་ཤོས་གྲས་ཤིག་ཡིན་པས་མ་ཚད། དེས་ཀྱང་ཆུ་ཚོད་རེར་དྭངས་གཙང་གི་བཙགས་ཆུ་ལི་ཊར་ ༡༠༠ ལྷག་ཙམ་མཁོ་འདོན་ཐུབ་ཀྱི་ཡོད་པ་དང་། ཆུ་ལི་ཊར་ ༥༠༠ ཙམ་ཤོང་ཚད་ལྡན་པའི་ངར་ལྕགས་ཀྱི་ཆུ་སྣོད་བཅས་ཡོད་པ་རེད།
ཐེངས་འདིར་ཆུ་ཚགས་འཕྲུལ་ཆས་ཤིག་གསར་འཛུགས་བྱས་པ་བརྒྱུད། ས་གནས་དེར་རྒྱུན་ལྡན་གྱི་བཙོག་ཆུ་ན་ཚ་སོགས་ཀྱི་ཉེན་ཁ་ལས་གྲོལ་བ་དང་། ལྷག་པར་ཆར་དུས་སྐབས་ཀྱི་འཐུང་ཆུ་དཀའ་ངལ་ཡོངས་སུ་སེལ་ནས་སློབ་ཕྲུག་རྣམས་བདེ་ཐང་ཐོག་སློབ་སྦྱོང་ལ་འབད་བརྩོན་བྱེད་ཐུབ་པའི་རེ་བ་ཡོད།
ལྷ་སྤྱི་ཚོགས་ཞབས་ཞུ་ཚོགས་པས་ཟླ་བ་རིག་འབྱུང་སློབ་གྲྭའི་དགེ་སློབ་ཡོངས་ཀྱི་ཚབ་ཞུས་ནས་ཆུ་ཚགས་འཕྲུལ་ཆས་འདིའི་སྦྱིན་བདག་སྔོན་མ་ང་ཚོའི་དྭང་བླངས་བ་ཨར་ཡན་ལོ་ཁེ་དང་། (Ryan Lockee) ཁོང་གི་ཨ་རིའི་ཁལ་ཕོ་ནིང་ཨའི་གྲོང་ཁྱེར་སན་ཧྥ་རན་སི་ཀོའི་ནང་ཡོད་པའི་ཨེ་སི་ཊི་གྷ་བྷེ་རལ་སློབ་གྲྭའི་(St. Gabriel's School) ལོ་རིམ་དྲུག་པའི་སློབ་མ་ཡོངས་ལ་སྙིང་ཐག་པ་ནས་ཐུགས་རྗེ་ཆེ་ཞེས་ཞུ་རྒྱུ་ཡིན།
འདི་ནི་ལྷ་སྤྱི་ཚོགས་ཞབས་ཞུ་ཚོགས་པས་ཕྱི་ལོ་ ༢༠༡༤ ལོར་གསར་འཛུགས་བྱས་པའི་ཆུ་ཚགས་འཕྲུལ་ཆས་ཨང་གཉིས་པ་དང་། ད་དུང་ལྷ་སྤྱི་ཚོགས་ཞབས་ཞུ་ཚོགས་པས་འདི་ལོར་ཁྱོན་ཆུ་ཚགས་འཕྲུལ་ཆས་གྲངས་ ༥ ཙམ་གསར་འཛུགས་བྱ་རྒྱུའི་འཆར་གཞི་ཡོད་པ་རེད།